text: 60-årig kitesurfer omkommet
  19 august 2014 kl. 13.58
  To kitesurfere, en far og en søn, kom ved middagstid i vanskeligheder ud for Ørby Strand, der ligger ud til Lillebælt nord for Haderslev Fjords udmunding.
  Det drejer sig om en 60-årig dansk mand bosat i udlandet og hans 30-årige søn fra København.
  Sønnen observerede fra land, at hans far havde problemer og ville ud for at hjælpe ham. Men undervejs måtte han opgive, da han selv kom i vanskeligheder. Syd- og Sønderjyllands Politi modtog en alarmmelding klokken 12.19 og tilkaldte blandt andet en helikopter. Det var helikopteren, der klokken 12.45 samlede først sønnen op og klokken 13.08 faderen. De blev begge fløjet til Odense Universitets Hospital, hvor den 60-årige mand blev erklæret død kort tid efter ankomsten.
  Det vides endnu ikke, hvad årsagen til ulykken er.
  